Policija je provedenim kriminalističkim istraživanjem nad 64-godišnjim hrvatskim državljaninom utvrdila sumnju da je počinio kazneno djelo teška tjelesna ozljeda.

Naime, policija sumnjiči 64-godišnjaka da se u ponedjeljak oko 17 sati, u trgovini u Ulici Poljana Sv. Martina, fizički sukobio s 50-godišnjakom. Nakon kraćeg verbalnog sukoba uslijedio je fizički sukob, a potom je 50-godišnjaka gurnuo, uslijed čega je pao niz stepenice.

Zbog zadobivenih ozljeda 50-godišnjak je prevezen u pulsku Opću bolnicu, gdje je utvrđeno da je teže ozlijeđen. Protiv 64-godišnjaka se nadležnom odvjetništvu podnosi kaznena prijava u redovnom postupku.

Obojici je izmjerena znatna količina alkohola u krvi, 64-godišnjaku 1,66 promila, a 50-godišnjaku 2,77 promila. Prema neslužbenim informacijama dvojac se posvađao oko prodaje vina. Prodavač, 64-godišnjak nije htio prodati vino 50-godišnjaku iz razloga što je potonji pijan, nakon čega je izbila svađa, a potom i fizički obračun. (M. S.)